b'\n_START_ARTICLE_\nKerboga\n_START_PARAGRAPH_\nKerboga (arabsko: \xd9\x83\xd8\xb1\xd8\xa8\xd8\xba\xd8\xa7, tur\xc5\xa1ko: K\xc3\xbcrbo\xc4\x9fa), slaven seld\xc5\xbeu\xc5\xa1ki vojskovodja, med prvo kri\xc5\xbearsko vojno atabeg Mosula.\n_START_SECTION_\n\xc5\xbdivljenjepis\n_START_PARAGRAPH_\nPo narodnosti je bil Turek in je ves uspeh dolgoval svojemu voja\xc5\xa1kemu talentu. Ko je leta 1098 glavnina kri\xc5\xbearske vojske oblegala Antiohijo, je zbral svojo vojsko in se odpravil na pohod, da bi osvobodil mesto.  Pred Antiohijo je pri\xc5\xa1el med 5. in 9. junijem, toda mesto je bilo \xc5\xbee od 3. junija v kri\xc5\xbearskih rokah. Ker kri\xc5\xbearjem do njegovega prihoda ni uspelo obnoviti zalog, se je Kerboga odlo\xc4\x8dil za obleganje mesta. _NEWLINE_Med obleganjem je Peter Pu\xc5\xa1\xc4\x8davnik s soglasjem plemstva poslal Kerbogi odposlanca s predlogom, da sprti strani poravnata svoje spore z dvobojem. Kerboga se je o\xc4\x8ditno po\xc4\x8dutil varnega in ga tak na\xc4\x8din re\xc5\xa1evanja sporov ni zanimal, zato je ponudbo zavrnil. _NEWLINE_Med obleganjem je Peter Bartolomej v mestu razglasil, da je v svojem videnju odkril sveto sulico, s katero so prebodli Kristusa na kri\xc5\xbeu. Odkritje je dalo kr\xc5\xa1\xc4\x8danski vojski nov zagon. Prav takrat je v muslimanski vojski pri\xc5\xa1lo do nesoglasij  in notranjih spopadov. _NEWLINE_28. junija so kri\xc5\xbearji pod Bohemondovim poveljstvom napadli Kerbogovo vojsko in jo  popolnoma presenetili. Kerboga je verjetno pri\xc4\x8dakoval, da je kr\xc5\xa1\xc4\x8danska vojska iz\xc4\x8drpana in neorganizirana, zato je v bitki pred mestom do\xc5\xbeivel popoln poraz in se po njej umaknil v Mosul.'